જેમને વડાપ્રધાનપદની ગરીમાનો ખ્યાલ છે અને તેના પ્રત્યે અનહદ આદર ભાવ ધરાવે છે તેવા લોકો માટે માનનીય મોદી સાહેબનું રાષ્ટ્રનિર્માણની કડીઓમાં જુઠ્ઠાણાની પુરવણી કરવાનું આવું દુ:સાહસ કંઈ પહેલીવાર નથી. જ્યારથી મોદી સાહેબ વડાપ્રધાનપદની રેસમાં ઉતર્યા છે એટલે કે વર્ષ ૨૦૧૨થી ત્યારથી તેમની જુઠ્ઠાણાના ગપગોળા ફેંકતી સ્વદેશી નિર્માણ પામેલી ટેન્ક શાંત થઈ જ નથી. તેમને જ્યારે જ્યારે એમ લાગે છે કે એમણે આ દેશ માટે કંઈક કરવું જોઈએ અને એ લોકોની સ્મૃતિમાં રજિસ્ટર થવું જોઈએ ત્યારે ત્યારે ટેન્કનો એક ગોળો ભૂમ...ભૂમ..ભૂમ... વછૂટે છે. અને પરિણામ? પરિણામ ઉપર મુજબનું જ. મોદી સાહેબના ગપગોળા ફેંકતી ટેન્કનું નાળચું હજી તો ઠંડું ન પડ્યું હોય ત્યાં સુધીમાં પર્દાફાશ. ક્યારેક ગોળો હવામાં જ ક્યાંક ગાયબ પણ થઈ જાય છે. કમનસીબીની વાત તો એ છે કે મોદી સાહેબનો વિરોધ કરવા માટેનો સત્તાવાર પરવાનો જેમને આપવામાં આવ્યો છે એવી રાજયોગમાં રાચતી કોંગ્રેસની ઊંઘ હંમેશા મોડેમોડે ખૂલે છે, પણ ત્યાં સુધીમાં આ દેશના જાગૃત નાગરિકો જ ભાજપના પાત્રા, ઢોકળાને ખાંડવીને રેતીમાં મોઢું ઘુસાડીને શાંત થઈ જવા મજબૂર કરે છે. બે-ત્રણ દિવસ થાય ન થાય ત્યાં સુધીમાં પાત્રા, ઢોકળા, ખાંડવી એક્ટિવેટ થઈને ટેલિવિઝન પર હિન્દુ-મુસ્લિમ, મંદિર-મસ્જિદ, લવ-જેહાદ, પાકિસ્તાન-ચીનના મોરચે એકે-૪૭ લઈને ઊભા રહી જાય છે..